สภาพคล่องแบงก์เหลือล้น หวั่นโครงการรัฐไล่สูบหมด
ศูนย์วิจัยฯ แนะเกาะติดการกู้เงินของรัฐบาลรวมถึงเงินทุนเคลื่อนย้าย อาจมีผลให้สภาพคล่องในระบบตึงตัว
25 พ.ค. 2556

ศูนย์วิจัยฯ แนะเกาะติดการกู้เงินของรัฐบาลรวมถึงเงินทุนเคลื่อนย้าย อาจมีผลให้สภาพคล่องในระบบตึงตัว 
ศูนย์วิจัยกสิกรไทยรายงานว่า สภาพคล่องธนาคารพาณิชย์ในเดือน เม.ย. อยู่ที่ 2.73 ล้านบาท เพิ่มขึ้น 3.71 หมื่นล้านบาท แต่มีแนวโน้มจะตึงตัวในระยะยาวจากการกู้เงินของภาครัฐ
สำหรับยอดเงินให้สินเชื่อแก่ลูกหนี้สุทธิของ 14 ธนาคารพาณิชย์ไทย ณ สิ้นเดือน เม.ย. มีจำนวน 8.81 ล้านล้านบาท เพิ่มขึ้น 3.59 หมื่นล้านบาท ซึ่งได้แรงหนุนจากการทยอยส่งมอบรถคันแรก ขณะที่ยอดเงินฝากมีจำนวน 9.51 ล้านล้านบาท เพิ่มขึ้น 2.17 หมื่นล้านบาท โดยการเติบโตในอัตราที่ชะลอลงของเงินฝากเป็นผลจากประชาชนมักถอนเงินออม เพื่อนำไปจับจ่ายใช้สอยระหว่างช่วงวันหยุดยาว
ศูนย์วิจัยกสิกรไทยประเมินว่า การเติบโตของสินเชื่ออาจชะลอตัวลงตามการส่งมอบรถยนต์ของโครงการรถยนต์คันแรกที่แล้วเสร็จในครึ่งปีแรก แต่การใช้จ่ายภายในประเทศจะรักษาอัตราการเติบโตไว้ได้ ส่งผลให้ภาพรวมสินเชื่อยังเติบโตทั้งปีขยายตัวที่ 10-13% และยังต้องระดมเงินฝากเพื่อรักษาสภาพคล่องต่อไป
ประเด็นสำคัญที่ต้องติดตาม ได้แก่ การดำเนินงานตามโครงการพิเศษทั้งโครงการบริหารจัดการน้ำและโครงการพัฒนาโครงสร้างพื้นฐาน ซึ่งคงมีผลต่อการดึงสภาพคล่องออกจากระบบการเงิน และต้องติดตามกระแสเงินทุนเคลื่อนย้ายระหว่างประเทศ และการดูแลเสถียรภาพทางเศรษฐกิจด้านต่างๆ ที่มีผลต่อสภาพคล่องของระบบการเงินไทยในระยะถัดไปได้